2008R0737 — HU — 23.03.2011 — 001.001

Ez a dokumentum kizárólag tájékoztató jellegű, az intézmények semmiféle felelősséget nem vállalnak a tartalmáért

Módosította:









▼B

A BIZOTTSÁG 737/2008/EK RENDELETE

(2008. július 28.)

a rákfélék betegségeit, a veszettséget és a szarvasmarha-tuberkulózist vizsgáló közösségi referencialaboratóriumok kijelöléséről, a veszettséget és a szarvasmarha-tuberkulózist vizsgáló közösségi referencialaboratóriumok számára további kötelezettségek és feladatok meghatározásáról, valamint a 882/2004/EK európai parlamenti és tanácsi rendelet VII. mellékletének módosításáról







AZ EURÓPAI KÖZÖSSÉGEK BIZOTTSÁGA, tekintettel az Európai Közösséget létrehozó szerződésre, tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre ( 1 ) és különösen annak 32. cikke (5) és (6) bekezdésére, tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre ( 2 ) és különösen annak 55. cikke (1) bekezdésére, mivel: (1) A 882/2004/EK rendelet meghatározza az élelmiszereket és a takarmányokat, valamint az állat-egészségügyi kérdéseket vizsgáló közösségi referencialaboratóriumok általános feladatait, kötelezettségeit és a velük szemben támasztott követelményeket. Az állat-egészségügyi kérdéseket, illetve élő állatokat vizsgáló közösségi referencialaboratóriumokat a szóban forgó rendelet VII. mellékletének II. része sorolja fel. (2) A 2006/88/EK irányelv meghatározza a tenyésztett víziállatok és az azokból származó termékek forgalomba hozatalára, behozatalára és a Közösségen keresztül történő átszállítására vonatkozó állat-egészségügyi követelményeket, valamint a víziállatokban előforduló egyes betegségekkel szembeni bizonyos minimális megelőzési és védekezési intézkedéseket. Az említett irányelvvel összhangban a víziállat-betegségekkel foglalkozó közösségi referencialaboratóriumok ellátják a VI. melléklet I. részében megállapított feladatokat, és teljesítik az ott előírt kötelezettségeket. (3) A referencialaboratóriumok kijelöléséről szóló felhívást követő kiválasztási eljárás lezárása után a Centre for Environment, Fisheries & Aquaculture Science (Cefas), Weymouth Laboratory (Egyesült Királyság) laboratóriumot a rákfélék betegségeit vizsgáló közösségi referencialaboratóriumnak jelölik ki. (4) A referencialaboratóriumok kijelöléséről szóló felhívást követő kiválasztási eljárás lezárása után az Agence Française de Sécurité Sanitaire des Aliments (AFSSA) Laboratoire d’études sur la rage et la pathologie des animaux sauvages laboratóriumát veszettséget vizsgáló közösségi referencialaboratóriumnak jelölik ki. (5) A referencialaboratóriumok kijelöléséről szóló felhívást követő kiválasztási eljárás lezárása után a Facultad de Veterinaria, Universidad Complutense de Madrid (Madrid, Spanyolország) Laboratorio de Vigilancia Veterinaria (VISAVET) laboratóriumát szarvasmarha-tuberkulózist vizsgáló közösségi referencialaboratóriumnak jelölik ki. (6) A rákfélék betegségeit, a veszettséget és a szarvasmarha-tuberkulózist vizsgáló közösségi referencialaboratóriumokat 2008. július 1-jétől ötéves kezdeti időszakra jelölik ki annak érdekében, hogy értékelni lehessen teljesítményüket és azt, milyen mértékben tartják be az előírásokat. (7) A 882/2004/EK rendelet 32. cikkének (2) bekezdésében előírt általános feladatok és kötelezettségek mellett bizonyos, a betegség kórokozójával összefüggő különleges feladatokat kell elvégezni közösségi szinten a megerősített koordináció biztosítása érdekében. Ezért a veszettséggel és szarvasmarha-tuberkulózissal foglalkozó laboratóriumokra háruló e további kötelezettségeket és feladatokat e rendeletben meg kell határozni. (8) A 882/2004/EK rendelet VII. mellékletének II. részét ezért ennek megfelelően módosítani kell. (9) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével, mivel: ELFOGADTA EZT A RENDELETET:







1. cikk

2008. július 1-jétől2013. június 30-ig a rákfélék betegségeinek vizsgálatára kijelölt közösségi referencialaboratórium: Centre for Environment, Fisheries & Aquaculture Science (Cefas), Weymouth Laboratory (Egyesült Királyság).

2. cikk

▼M1

A Laboratoire de la rage et de la faune sauvage de Nancy of the Agence nationale de sécurité sanitaire de l’alimentation, de l’environnement et du travail-t (ANSES) (Franciaország) kijelölik a veszettséget vizsgáló uniós referencialaboratóriumnak a 2008. július 1. és 2013. június 30. közötti időszakra.

▼B

A laboratórium egyes kötelezettségeit és faladatait az I. melléklet határozza meg.

3. cikk

2008. július 1-jétől2013. június 30-ig szarvasmarha-tuberkulózis vizsgálatára kijelölt közösségi referencialaboratórium: Laboratorio de Vigilancia Veterinaria (VISAVET), Facultad de Veterinaria, Universidad Complutense de Madrid, Madrid (Spanyolország).

A laboratórium egyes kötelezettségeit és feladatait a II. melléklet határozza meg.

4. cikk

A 882/2004/EK rendelet VII. mellékletének II. része a következő 15., 16. és 17. ponttal egészül ki:

„15. A rákok betegségeit vizsgáló közösségi referencialaboratórium Centre for Environment, Fisheries & Aquaculture Science (Cefas) Weymouth Laboratory The Nothe Barrack Road Weymouth Dorset DT4 8UB Egyesült Királyság

16. A veszettséget vizsgáló közösségi referencialaboratórium AFSSA – Laboratoire d’études sur la rage et la pathologie des animaux sauvages, Nancy, Franciaország 54220 Malzéville Franciaország

17. A szarvasmarha-tuberkulózist vizsgáló közösségi referencialaboratórium VISAVET – Laboratorio de vigilancia veterinaria, Facultad de Veterinaria, Universidad Complutense de Madrid Avda. Puerta de Hierro, s/n. Ciudad Universitaria 28040 Madrid Spanyolország”

5. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.









I. MELLÉKLET

A VESZETTSÉGET VIZSGÁLÓ KÖZÖSSÉGI REFERENCIALABORATÓRIUM EGYES KÖTELEZETTSÉGEI ÉS FELADATAI

A 882/2004/EK rendelet 32. cikkének (2) bekezdése értelmében a közösségi referencialaboratóriumokra az állat-egészségügyi ágazatban háruló általános feladatok és kötelezettségek mellett a veszettséget vizsgáló közösségi referencialaboratóriumra az 1–5. pontban meghatározott illetékesség és feladatok hárulnak.

1. A Bizottsággal konzultálva a tagállamokban alkalmazott, a veszettség kimutatására szolgáló módszerek összehangolása, különösen az alábbiakon keresztül: a) a veszettség vírustörzseinek tipizálása, tárolása és rendelkezésre bocsátása; b) nemzetközi standard szérumoknak és más referenciareagenseknek a nemzeti referencialaboratóriumok számára történő előkészítése, ellenőrzése és rendelkezésére bocsátása, a tagállamokban alkalmazott vizsgálatok és reagensek egységesítése céljából; c) referenciareagensek, köztük a nemzeti referencialaboratóriumok által benyújtott antigének és nemzeti standard szérumok validálása; d) szérumbank és veszettségvírus-gyűjtemény kiépítése és fenntartása, valamint a Közösségben izolált törzsek adatbázisának fenntartása, beleértve a tipizálást is; e) a nemzeti referencialaboratóriumok számára a diagnosztikai eljárások közösségi szintű időszakos összehasonlító vizsgálatának megszervezése, valamint szakmai vizsgák szervezése; f) a Közösség területén használt diagnosztikai módszerek adatainak és az azokkal kapcsolatos információknak, valamint az ott elvégzett vizsgálatok eredményeinek gyűjtése és összeállítása; g) a veszettségvírus karakterizálása a rendelkezésre álló legkorszerűbb módszerekkel a betegség járványtanának jobb megismerése céljából; h) a veszettség felügyelete, járványtana és megelőzése terén világszerte bekövetkező fejlődés figyelemmel kísérése; i) a veszettség felszámolására és ellenőrzésére használt állat-egészségügyi immunológiai termékek előállítására és alkalmazására vonatkozó alapos ismeretek megszerzése, beleértve a vakcinák értékelését is;

2. A Közösségben alkalmazott eljárások összehangolásának elősegítése, különösen a standard vizsgálati módszerek meghatározása terén.

3. Munkaértekezletek szervezése a nemzeti referencialaboratóriumok számára, a 156/2004/EK bizottsági rendelet ( 3 ) 2–4. cikkében említett munkaprogram és költségvetés szerint megállapítottakkal összhangban, beleértve tagállami és adott esetben harmadik országbeli szakértők új analitikai módszerek terén való képzését.

4. Technikai segítségnyújtás a Bizottság számára és a Bizottság felkérése esetén részvétel a veszettségről szóló nemzetközi fórumokon, különösen az analitikai diagnosztikai módszerek és végrehajtásuk egységesítése terén.

5. Kutatási tevékenységek végzése és lehetőség szerint kutatási tevékenységek koordinálása, melyek célja a veszettség elleni fokozottabb védekezés és a veszettség eredményesebb felszámolása, különösen az alábbiakon keresztül: a) tesztek validálási vizsgálatának elvégzése vagy együttműködés nemzeti referencialaboratóriumokkal tesztek validálási vizsgálatának elvégzése során; b) tudományos szakvélemény nyújtása a Bizottság számára, valamint a közösségi referencialaboratórium tevékenységeivel kapcsolatos információk és jelentések gyűjtése.









II. MELLÉKLET

A SZARVASMARHA-TUBERKULÓZIST VIZSGÁLÓ KÖZÖSSÉGI REFERENCIALABORATÓRIUM EGYES KÖTELEZETTSÉGEI ÉS FELADATAI

A 882/2004/EK rendelet 32. cikkének (2) bekezdése értelmében a közösségi referencialaboratóriumokra az állat-egészségügyi ágazatban háruló általános feladatok és kötelezettségek mellett a szarvasmarha-tuberkulózist vizsgáló közösségi referencialaboratóriumra az 1–5. pontban meghatározott illetékesség és feladatok hárulnak.

1. A Bizottsággal konzultálva a tagállamokban alkalmazott, a szarvasmarha-tuberkulózis kimutatására szolgáló módszerek összehangolása, különösen az alábbiakon keresztül: a) a szarvasmarha-tuberkulózist okozó Mycobacterium sp. törzseinek tipizálása, tárolása és rendelkezésre bocsátása; b) törzsszérumok és más referenciareagensek nemzeti referencialaboratóriumok számára történő előkészítése, ellenőrzése és rendelkezésére bocsátása, hogy a tagállamokban egységesíteni lehessen az alkalmazott vizsgálatokat és reagenseket; c) referenciareagensek, köztük a nemzeti referencialaboratóriumok által a szarvasmarha-tuberkulózis vonatkozásában benyújtott antigének és tuberkulinok validálása; d) az állatokban tuberkulózist okozó Mycobacterium sp. gyűjtemény kiépítése és fenntartása, valamint a Közösségben izolált törzsek adatbankjának fenntartása, beleértve a tipizálást is; e) a nemzeti referencialaboratóriumok számára a diagnosztikai eljárások közösségi szintű időszakos összehasonlító vizsgálatának megszervezése, valamint szakmai vizsgák szervezése; f) a Közösség területén használt diagnosztikai módszerek adatainak és az azokkal kapcsolatos információknak, valamint az ott elvégzett vizsgálatok eredményeinek gyűjtése és összeállítása; g) az állatokban tuberkulózist okozó Mycobacterium sp. karakterizálása a rendelkezésre álló legkorszerűbb módszerekkel, a betegség járványtanának jobb megismerése céljából; h) a szarvasmarha-tuberkulózis felügyelete, járványtana és megelőzése terén világszerte bekövetkező fejlődés figyelemmel kísérése; i) a szarvasmarha-tuberkulózis felszámolására és ellenőrzésére használt állat-egészségügyi immunológiai termékek előállítására és alkalmazására vonatkozó alapos ismeretek megszerzése, beleértve a vakcinák értékelését is.

2. A Közösségben alkalmazott eljárások összehangolásának elősegítése, különösen a standard vizsgálati módszerek meghatározása terén.

3. Munkaértekezletek szervezése a nemzeti referencialaboratóriumok számára, a 156/2004/EK rendelet 2–4. cikkében említett munkaprogram és költségvetés szerint megállapítottakkal összhangban, beleértve tagállami és adott esetben harmadik országbeli szakértők új analitikai módszerek terén való képzését.

4. Technikai segítségnyújtás a Bizottság számára és a Bizottság felkérése esetén részvétel a szarvasmarha-tuberkulózisról szóló nemzetközi fórumokon, különösen az analitikai diagnosztikai módszerek és végrehajtásuk egységesítése terén.

5. Kutatási tevékenységek végzése és lehetőség szerint kutatási tevékenységek koordinálása, melyek célja a szarvasmarha-tuberkulózis elleni fokozottabb védekezés és a betegség eredményesebb felszámolása, különösen az alábbiakon keresztül: a) tesztek validálási vizsgálatának elvégzése vagy együttműködés nemzeti referencialaboratóriumokkal tesztek validálási vizsgálatának elvégzése során; b) tudományos szakvélemény nyújtása a Bizottság számára, valamint a közösségi referencialaboratórium tevékenységeivel kapcsolatos információk és jelentések gyűjtése.